‘Verkragter-pa’ skiet 3, toe homself   Foto: SAPD ŉ 43-jarige man wat deur sy dogter van verkragting beskuldig is, het sy dogter gewond en nog twee mense doodgeskiet voordat hy selfmoord gepleeg het. Die treurspel het Maandagaand by ŉ huis in die Malungane-nedersetting in Namakgale buite Phalaborwa in Limpopo plaasgevind. Die man wat by ŉ myn in die omgewing gewerk het, het sy 38-jarige vriendin en haar 27-jarige niggie doodgeskiet. Volgens brig. Motlafela Mojapelo, polisiewoordvoerder, het die man ook sy 16-jarige dogter geskiet en gewond waarna hy homself doodgeskiet het. “Lede van die polisie se eenheid vir gesinsgeweld, kinderbeskerming en seksuele misdrywe was op soek na die man nadat sy dogter vroeër ŉ klag van verkragting teen hom aanhangig gemaak het.” Foto: SAPD Die tienermeisie beweer haar pa het haar verkrag nadat sy hom gevra het om haar te leer bestuur. Hulle het glo vir ŉ ruk rondgery voordat hulle na ŉ huis is waar hy haar glo verkrag het. Die verkragting het glo op 13 Junie plaasgevind, maar die saak is eers Maandagoggend aanhangig gemaak. Mojapelo het gesê die man se 9 mm-pistool is op die toneel gevind en die polisie het daarop beslag gelê. Lt.genl. Nneke Ledwaba, provinsiale polisiekommissaris, het die voorval ten sterkste veroordeel. “Die provinsie gaan tans gebuk onder ŉ vlaag geslagsgebaseerde geweld en dus moet voorvalle van hierdie aard, waar ŉ man sy dogter verkrag en dan gruwelike misdade pleeg, so sterk as moontlik veroordeel word.”